**Háttéranyag a sajtó képviselői számára   
Az Árnyékkormány tizenharmadik ülésének előterjesztéseiről és tájékoztatóiról**

**Előterjesztések**

**Az ország gázellátásának helyzetéről, a fűtési időszak előtti kilátásokról**

Régóta tudjuk, hogy a magyar kormány orosz érdekeket szolgálva messze a világpiaci ár felett veszi az orosz gázt. Azok, akik a háború miatt vagy az azt megelőző években függetlenedtek az orosz gázellátástól, ma jóval olcsóbban jutnak hozzá a gázhoz, mint a hosszútávú gázszerződéseket kötő és azok tartalmát azóta is eltitkoló Orbán-kormány. Sokáig azonban hihettük azt, hogy azért volt hétszeres rezsiemelés Magyarországon és azért a magyarok fizetik a legnagyobb gázáremelést Európában, mert Vlagyimir Putyin átverte Orbán Viktort.

Pár héttel ezelőtt egy uniós statisztika rántotta le a leplet arról, hogy ez nem a teljes igazság, mert a helyzet ennél is rosszabb. Az uniós árösszehasonlítás alapján az Orbán-kormány ugyanis ötszörös áron adja tovább az orosz gázt a magyaroknak. Orbánék tehát előbb megveszik Európa legdrágább gázát az oroszoktól, drágábban, mint bármely más kormány, majd még erre tesznek rá egy 400%-os kormányzati extraprofitot. Nincs mit szépíteni, ez hazaárulással vegyes nyerészkedés.

Ha az Orbán-kormány nem akarja idén is tétlenül végignézni, amint az Árnyékkormány adományokból fizeti ki rászoruló családok rezsiszámláit, vagy esetleg véget akar vetni annak, hogy a magyar gazdaság immáron tartós recesszióban van, akkor kénytelen lesz hozzányúlni a jelenlegi rezsiárakhoz és lemondani extraprofitja legalább egy részéről.

1/Az Árnyékkormány felszólítja a kormányt, hogy a rezsiárak csökkenése és az ellátás biztosítása céljából:

* Mondjon le a rezsin keresett extraprofitja egészéről vagy legalább jelentős részéről!
* Vezessen be rezsimoratóriumot, hogy senkinél se kapcsolhassák ki a gázt és az áramot, aki a hétszeres rezsiemelésig tisztességesen fizette a rezsiszámláit!
* Csökkentse a lakossági gázfogyasztási korlátozást, hogy az eddigi határ kétszereséig járjon a kedvezményes árú gáz és áram!
* Változtassa meg a rendszerhasználati díjakat, hogy azokat nyilvános és átlátható módon figyelembe vett költségek alapján lehessen megállapítani!
* Hozzon létre egy szociális alapú, kompenzációs támogatási rendszert a lakosság számára, hiszen egyre többen kerülnek bajba a magas rezsiárak miatt!

2/Az Árnyékkormány újra felszólítja az Orbán-kormányt, hogy kezdjen egy átfogó épület-felújítási programba. A program halasztásával a magyar kormány továbbra is magas rezsiköltségek megfizetésére kényszeríti a magyar lakosságot, nem csak az idei, hanem a következő téli időszakokban is. Az épület-felújítási programban a háztartási méretű kiserőműveket támogató programok is jelenjenek meg.

3/Az Árnyékkormány felszólítja a kormányt, hogy dolgozzon ki egy igazságos és átlátható elszámolási rendszert, amelyben nem büntetik a lakossági betáplálását.

4/Az Árnyékkormány felszólítja a Kormányt, hogy több, mint egy évtized után hajtsa végre azokat a jogszabályi módosításokat, amelyek lehetővé teszik a szélerőművek létesítését. Ezen felül, a Kormány készítsen el és bocsásson társadalmi vitára egy szélenergetikai programot.

5/Az Árnyékkormány felszólítja a Kormányt, hogy könnyítse meg az energiaközösségek létrehozását és az önkormányzatok részvételét az energiaközösségekben. Az Árnyékkormány szintúgy követel egy, a kkv-kat és önkormányzatokat segítő energiaárazást.

6/Az Árnyékkormány felszólítja a kormányt, hozza létre az Energia Fogyasztóvédelmi Szolgálatot (“energia ombudsmani hivatalt”) a fogyasztók rendszerszintű és egyedi védelme érdekében. Ezen felül pedig törölje el az egyoldalú szerződés-módosítások lehetőségét!

**Az ápolási támogatás emelésének szükségességéről**

Az ápolási díj – melyre a tartós ápolásra szoruló hozzátartozójukat otthonukban ápolók jogosultak – régóta központi kérdés a szociálisan érzékeny társadalmi csoportok és állampolgárok között. Az Árnyékkormány megoldási javaslata két előkészítő anyagra támaszkodott. Egyrészt a jelenleg érvényben lévő, az orbáni infláció miatt jelentősen leértékelődő támogatásokat tekintettük át a gyermekek otthongondozási díjától kezdődően a mindössze bruttó 45 665 forintos ápolási díjon és a bruttó 68 500 forintos emelt összegű ápolási díjon át egészen a bruttó 82 200 forintos kiemelt összegű ápolási díjig bezárólag. Mindent elmond a jelenlegi helyzetről, hogy a legmagasabb megszerezhető összeget, a bruttó 82 ezer forintos havi juttatást az Orbán-kormánynak van mersze kiemelt összegűnek nevezni. Nagyjából bármelyik vásárlásunk árából le lehet vonni a következtetést, hogy ez mire elég, normális, emberhez méltó életre biztosan nem.

A másik anyag, amelyben a megoldási javaslatunk elkészítésekor támaszkodtunk, egy hatástanulmány volt. Az Új Köztársaságért Alapítvány Önkormányzati kabinetje hatástanulmányt készített Budapest 23 kerületét tekintve az ápolási díjat kiegészítő önkormányzati támogatás bevezetésének lehetőségéről.

Az Árnyékkormány Népjóléti programjában szereplő hosszútávú megoldás az, hogy a minimálbérhez kell közelíteni az otthonápolási díjat, az otthonápolást el kell fogadni munkavégzésként, és ki kell terjeszteni a támogató szolgálatot és a támogató lakhatást. Mivel azonban az Árnyékkormányülések az azonnali tennivalókat összegzik, ettől egy kicsit eltér a ma reggel hozott határozat is, ezt most ismertetem Önökkel:

1. Az Árnyékkormány meggyőződése szerint az otthonápolást végzők támogatása alapvető társadalmi érdek. Ennek érdekében alapvető változásokra van szükség.
2. Az Árnyékkormány szerint felül kell vizsgálni az ápolási díj kiszámításának módját, a minimálbérhez viszonyított szabályokat úgy kell meghatározni, hogy az már a bevezetésre kerülő új számítási metódus alapján is jelentős növekedést mutasson.
3. Az Árnyékkormány felkéri a Demokratikus Koalíció Országgyűlés Képviselőcsoportját, hogy Országgyűlési Határozatban kezdeményezze az ápolási díj azonnali emelését és az ápolási tevékenység munkaviszonyként történő elismerését.
4. Az Árnyékkormány széleskörű egyeztetést folytatott mind a DK polgármestereivel, mind a kérdésben érintett szakmai és civil szervezetekkel arról, hogy mit lehet ezzel már most, a kormányváltás előtt csinálni. Az egyeztetések eredményeként Dobrev Klára árnyék-miniszterelnök Gy. Németh Erzsébet szociális és nyugdíjügyi árnyékminiszter közreműködésével arról állapodtak meg a Demokratikus Koalíció polgármestereivel, hogy a polgármestereink kezdeményezik az általuk vezetett kerületek szociális rendeleteinek módosítását, hogy a pénzügyi lehetőségeikhez mérten bevezessék az ápolási díjban részesülők kiegészítő önkormányzati támogatását.
5. Az Árnyékkormány felkéri a Demokratikus Koalíció önkormányzati képviselőit, hogy országszerte javasolják az ápolási díjban részesülők kiegészítő önkormányzati támogatásának bevezetését a településük szociális rendeletének módosításának előterjesztésével.

A 4-es pont természetesen azt is jelenti, hogy DK által vezetett fővárosi kerületekben várhatóan az ápolási díjban részesülők kiegészítő önkormányzati támogatást fognak kapni az önkormányzattól. Ez a munka elkezdődött, amint ebben előrelépés történik, azt bizonyosan tudatni fogjuk vagy maguk a polgármesterek tudatni fogják az általuk irányított kerületekkel és az országgal - erre érdemes lesz figyelni.

**A fenti előterjesztéseken túl az Árnyékkormány hétfői ülésén az alábbi tájékoztatók hangzottak el**

* A Magyarországra Európán kívülről érkező vendégmunkások és a magyarországi munkavállalók foglalkoztatásának prioritását bemutató javaslatokról
* A magyar gazdaság helyzetéről a hitelminősítések tükrében A főbb gazdasági folyamatokról
* A Hamász Izrael elleni terrorista támadásáról és a kialakult fegyveres konfliktusról
* Az orosz-ukrán háború állásáról és a NATO-bővítés aktuális fejleményeiről

**A napirendeken túl az Árnyékkormány elfogadta az alábbi, hamarosan bemutatsára kerülő szakpolitikai programfejezeteket**

* Önkormányzati és fejlesztéspolitikai fejezet
* Zöldpolitikai fejezet
* Energiapolitikai fejezet